Pracovný plán v oblasti ekodizajnu na obdobie rokov 2016 – 2019

1. Úvod

EÚ má viaceré legislatívne nástroje, prostredníctvom ktorých sa ciele energetickej politiky a politiky v oblasti zmeny klímy prevádzajú do rôznych oblastí činnosti. Ekodizajn, doplnený pravidlami o energetickom označovaní, prispieva k podpore hlavnej priority Komisie, ktorou je posilniť konkurencieschopnosť Európy a podporovať tvorbu pracovných miest a hospodársky rast, zabezpečuje rovnaké podmienky na vnútornom trhu, udržateľným spôsobom podnecuje k investíciám a inováciám a šetrí finančné prostriedky spotrebiteľov pri súčasnom znižovaní emisií CO2. Prispieva k energetickej únii a cieľom v oblasti energetickej efektívnosti do roku 2030, spoločne dohodnutým cieľom v oblasti klímy, ako aj k cieľu dosiahnuť prehĺbenejší a spravodlivejší vnútorný trh. Rámec pre ekodizajn a energetické označovanie je jedným z najúčinnejších politických nástrojov na úrovni EÚ na podporu energetickej efektívnosti, ktorý prispieva, ako sa odhaduje, k približne polovici cieľa týkajúceho sa úspor energie, ktorý by sa mal dosiahnuť do roku 2020. Legislatívny rámec pre ekodizajn a energetické označovanie má dvojaký cieľ, a to zabezpečiť, aby sa na trh dostali energeticky účinnejšie výrobky (prostredníctvom ekodizajnu) a zároveň povzbudiť spotrebiteľov a umožniť im nakupovať čo najúčinnejšie výrobky na základe užitočných informácií (prostredníctvom energetického označovania). Prispieva tým k zníženiu spotreby energie zo strany spotrebiteľov a podnikov a tým aj k zníženiu účtov za energie a za verejnoprospešné služby. Navyše chráni vnútorný trh a zabraňuje zbytočným nákladom pre podniky a spotrebiteľov na základe rozdielnych vnútroštátnych požiadaviek.

Odhaduje sa, že do roku 2020 sa zásluhou tohto rámca dosiahnu úspory energie zodpovedajúce približne 175 Mtoe primárnej energie za rok, čo je viac ako ročná spotreba primárnej energie v Taliansku. V prípade spotrebiteľov to znamená 490 EUR úspor na domácnosť ročne za účty za energie. Okrem toho sa odhaduje, že táto politika umožní priemyslu, veľkoobchodu a maloobchodu získať dodatočný príjem vo výške približne 55 miliárd EUR ročne, z čoho časť by mohla priniesť až 800 000 priamych nových pracovných miest v príslušných odvetviach. Táto politika prispieva ako taká aj k energetickej bezpečnosti tým, že znižuje dovoz energie do EÚ zodpovedajúci 1,3 miliarde barelov ropy ročne a k zníženiu emisií CO2 o 320 miliónov ton ročne .

Znižovanie dopytu po energii patrí k 5 rozmerom rámcovej stratégie energetickej únie. Ambiciózna a účinná politika v oblasti ekodizajnu a energetického označovania bude aj naďalej nevyhnutná na podporu pri dosahovaní priorít, ktoré Komisia stanovila pre energetickú úniu, a na podporu pri dosahovaní cieľov politiky v oblasti klímy dohodnutých v decembri 2015 na konferencii COP21 v Paríži.

Tento pracovný plán v oblasti ekodizajnu prispieva k novej iniciatíve Komisie týkajúcej sa obehového hospodárstva, ktorá podporuje prechod k intenzívnejšiemu obehovému hospodárstvu v EÚ prostredníctvom súboru opatrení vzťahujúcich sa na celý životný cyklus výrobkov a materiálov. Potreba zlepšovania efektívnosti využívania zdrojov v EÚ neustále rastie a je politickou prioritou. Dizajn výrobku je v tejto súvislosti kľúčovým aspektom, pretože môže mať významný vplyv na životný cyklus výrobku, napr. na jeho životnosť, jednoduchosť jeho opravy, opätovného použitia alebo recyklácie. Smernica o ekodizajne pokrýva už všetky významné environmentálne vplyvy v rámci životného cyklu výrobkov, doteraz sa však dôraz kládol na zlepšenie energetickej účinnosti. V budúcnosti by ekodizajn mal omnoho viac prispievať k obehovému hospodárstvu, napríklad systematickejším riešením aspektov týkajúcich sa materiálovej efektívnosti, ako napr. trvanlivosti a recyklovateľnosti.

V tomto pracovnom pláne sú stanovené pracovné priority Komisie podľa rámca pre ekodizajn a energetické označovanie na obdobie rokov 2016 – 2019. V novom pracovnom pláne, ktorý stavia na už vykonanej práci podľa prvých dvoch pracovných plánov, sa prezentuje prebiehajúca činnosť a nadchádzajúce preskúmania existujúcich opatrení zameraných na konkrétne výrobky, identifikované sú v ňom ďalšie skupiny výrobkov, ktoré sa majú ďalej skúmať (prostredníctvom štúdií, konzultácií so zainteresovanými stranami a posúdenia vplyvu) s cieľom poskytnúť informácie pre prípadné návrhy Komisie týkajúce sa požiadaviek na ekodizajn a/alebo energetické označovanie, a uvádza sa v ňom, ako ekodizajn prispeje k lepšiemu obehovému hospodárstvu. Celkovo sa odhaduje, že nové opatrenia na základe nových výrobkov v tomto pracovnom pláne v oblasti ekodizajnu majú okrem preskúmaní existujúcich opatrení potenciál zabezpečiť navyše 600 TWh (alebo 50 Mtoe) ročných úspor primárnej energie v roku 2030, čo je porovnateľné s ročnou spotrebou primárnej energie vo Švédsku a ekvivalentné zníženiu emisií CO2 v roku 2030 o približne 100 miliónov ton za rok.

2. Úloha pracovného plánu v oblasti ekodizajnu

Smernica o ekodizajne, ako aj smernica o energetickom označovaní sú rámcovými smernicami. Sú v nich stanovené podmienky a kritériá na prijatie vykonávacích opatrení, ktorými sa stanovujú záväzné požiadavky špecifické pre každú skupinu výrobkov . Priority pre skupiny výrobkov, ktoré sa majú preskúmať podľa tohto rámca, sa stanovujú prostredníctvom pravidelných pracovných plánov, ako sa uvádza v článku 16 ods. 1 smernice o ekodizajne, v ktorom sa uvádza, že Komisia „vypracuje pracovný plán, ktorý sa sprístupní verejnosti. Tento pracovný plán určí na tri nasledujúce roky informatívny zoznam skupín výrobkov, ktoré sa považujú za priority na prijatie vykonávacích opatrení“.

Tento nový pracovný plán vychádza z činnosti vykonanej od polovice roka 2005 pre skupiny výrobkov uvedené v článku 16 ods. 2 smernice o ekodizajne z roku 2005 (prechodné obdobie) a z prvých dvoch pracovných plánov na obdobie rokov 2009 – 2011 a 2012 – 2014 .

3. Aktuálny stav

3.1. Prijaté vykonávacie opatrenia

Na základe uvedených priorít činnosti Komisia začala prípravné štúdie, ktoré vyústili do prijatia 28 nariadení o ekodizajne, 16 delegovaných nariadení o energetickom označovaní a 3 uznaných dobrovoľných dohôd.

Okrem toho pre tieto skupiny výrobkov bolo vydaných približne 40 normalizačných mandátov. Zoznam existujúcich harmonizovaných noriem podporujúcich nariadenia o ekodizajne je k dispozícii na webovej lokalite Europa .

3.2 Prebiehajúca činnosť

Činnosť v súvislosti s viacerými identifikovanými prioritnými skupinami výrobkov v čase prijatia tohto pracovného plánu ešte stále prebieha a je v rôznych štádiách vývoja. V tabuľke uvedenej ďalej sa uvádza prehľad prebiehajúcej činnosti, ako aj predpokladané úspory, ak sú k dispozícii.

Komisia spolu s týmto pracovným plánom prijíma tieto opatrenia s odhadovaným potenciálom úspory energie v objeme viac než 100 TWh primárnej energie za rok ušetrenej v roku 2030:

opatrenie týkajúce sa ekodizajnu pre výrobky na ohrievanie vzduchu a chladenie,